Perspektief op gebed (6) - Die hartklop van gebed. - Jan van der Watt - www.bybelkennis.co.za
Perspektief op gebed (6) – Die hartklop van gebed. – Jan van der Watt
by Mitch Kalp · 10/09/2020
Die uitdrukking wat ons soms gebruik om te sê ons wil bid is treffend: 'Kom ons word stil'. As ons mooi daaroor nadink is dit eintlik so 'n bietjie snaaks. Gebed is mos juis 'n gesprek met God. In 'n gesprek wil 'n mens mos nie stilbly nie. Hoe rym dit?
Met hierdie woorde sê jy iets oor wat met jou gebeur as jy op jou knieë gaan. Om te bid vra van jou om jouself gereed te maak, voor te berei vir 'n ontmoeting met God. En daarom moet jy die ratte van jou besige lewe eers so 'n bietjie rem. Die besige lewe met sy stress het nogal die geneigtheid om die bril van jou lewe toe te wasem. Die gejaag van oomblik tot oomblik, plek tot plek om die of daai afspraak te hou maak dat jy later net jou eie belange raaksien. Al waaraan jy dink is die volgende ding wat jy moet doen. So kan jy ook nie regtig 'n rustige gesprek met God voer nie.
Dink maar net hoe frusterend is 'n gesprek met iemand wat by die kamer ingewaai kom met die houding dat hy baie haastig is. Dit lyk heeltyd as hy met jou wil praat of hy eintlik iets anders wil doen. Hy wil ook nie regtig gesels nie. Hy spring so van een kort opmerking na die volgende. Elke nou en dan kyk hy op sy horlosie. In 'n sekere sin beledig hy jou, gee hy jou die idee dat ander dinge belangriker is as jy. 'n Mens voel sommer om vir so 'n persoon te sê dat hy liewer maar die gesprek moet los as hy dit nie ordentlik wil doen nie. En met gebed is dit nie anders nie.
Om regtig te bid beteken om stil te gaan staan en die wasem van die besige lewe van jou lewensbril af te vee. Dan sal jy God duideliker kan sien. Maar jy sal ook jouself duideliker sien! Hierdie voorreg moet jy jouself gun! Bederf jouself ! Moenie op jou knieë gaan soos 'n atleet wat eintlik net wag vir die oomblik wat hy moet opspring en verder hardloop nie. Laat gebed liewer die plek wees waarheen jy hardloop om in die arms van die Here regtig te gaan 'stil word'. Gebed vra inderdaad rustigheid en is nie lief vir haas nie. Gebed vra dat jy jouself ten minste 'n kans moet gun vir innerlike openheid en kalmte. Daarmee saam sal die vreugde van gebed vir jou ook meer word.
Gebed vra ook dat jy jou PLEK reg kies. Jesus het na 'n stil plek gegaan. Dit help nie om jou wit gordyne met oliehande te probeer was nie. Kry vir jou daarom 'n plek wat by die stilte van gebed pas en waar daar nie allerlei dinge is wat jou aandag aftrek nie. Dit is natuurlik nie te sê dat 'n mens nie 'n skietgebed of 'n ander kort gebed in die geroesemoes van die alledaagse lewe kan bid nie. Hier gaan dit om jou daaglikse 'stiltetyd' met God.
Kom on oefen.
Maar wat hier gebeur moet nie onderskat word nie. As jou gedagtes so maal en spring moet jy weet dit is JOU gedagtes daardie. Dit is die dinge wat vir jou belangrik is. As 'n mens 'n bietjie ontspan het dit dikwels die gevolg dat jy so 'n bietjie helderder dink. Hierdie dinge wat so by jou opkom moet jy neerskryf, want dit is dinge wat jy met God kan en moet bespreek. Dit is veral belangrik as jou gedagtes net by een saak vassteek. Dit beteken dat daardie saak vir jou op daardie oomblik baie belangrik is. Daaroor moet jy praat!
Om so stil te word, berei jou nie alleen voor vir jou gesprek met jou Vader nie, maar rig jou al op die sake waaroor jy eintlik met God moet praat.